स्त्रीआंदोलन के सबसे मज़बूत दौर यानी 1970 से लगभग 1990 तक का यह एक मुख्य नारा था 'सिस्टरहुड इज़ पॉवरफुल'! 'स्त्री ही स्त्री की दुश्मन है' वाले प्रपंची दिमाग को स्त्री-आंदोलनों का जवाब था यह! अनामिका के यहाँ दुनिया की हर स्त्री अपनी ही भगिनी है। 'टोकरी में दिगंत' की थेरियाँ कभी बुखार की तंद्रा में बतियाने लगती हैं अपनी पीड़ा और कभी कवि के भीतर से ही बोल उठती हैं। स्त्रियाँ ही नहीं, दुनिया की हर उपेक्षित और तिरस्कृत शय से उनका बहनापा है जिसे इस्तेमाल के बाद त्याग दिया गया, अनुपयोगी होने पर फेंक दिया गया, जिस पर ध्यान ही नहीं दिया गया कि ज़रूरत खत्म हुई। 'हकासी-पियासी सड़क चल रही थी मेरे साथ!' सम्बन्धों की परख, अपने आप से बात करना ख़ूब मिलता है। निश्चय-अनिश्चय, संकल्प-विकल्प, उधेड़-बुन सब। बार-बार प्रश्न चिह्न आते हैं। स्त्री-भाषा बराबर सम्वादोन्मुखी होती है! थेरियों से खुद को एक परम्परा में जोड़ते हुए कहती हैं -